मुरगांवः वास्को मांगोरहील-वरुणापुरी हांगासरल्या राष्ट्रीय म्हामार्गाच्या मुखेल व्हॉल्ता कुशीक नौदळान बेकायदो म्हामार्गाक जोडून केल्ल्या सोबितीकरणाचेर अजून लेगीत संबंदीत विभागान कारवाय केली ना. नौदळाच्या सोबितीकरणाक लागून म्हामार्गाच्या व्हॉल्तार अपघात जावपाची शक्यताय आसा.
 वास्को मांगोरहील-वरुणापुरी राष्ट्रीय म्हामार्गाचे कुशीक आशिल्ल्या नौदळाच्या खलासी निवासी वाठाराच्या मुखेल प्रवेशा कुशीक नौदळान म्हामार्गा कुशीक सोबितीकरण केलां. वास्को गांधीनगर ते बायणा-सडा मुरगांव मेरेनच्या राष्ट्रीय म्हामार्गाच्या उड्डाण पुलाच्या लोकापर्णा वेळार मुखेल सोयरे म्हूण केंद्रीय रस्तो-म्हामार्ग मंत्री नितीन गडकरी आयिल्ले तेन्ना तांणी नौदळाच्या सोबितीकरणाचेर प्रस्न उप्रासायिल्लो. तशेंच उक्तावणा उपरांत राष्ट्रीय म्हामार्ग प्राधिकरण आनी भौशीक बांदकाम विभागांतल्या नौदळाच्या सोबितीकरणाचेर कारवाय करपाचे आदेश दिल्ले.
 पूण णव म्हयने जावन गेले तरी नौदळाच्या बेकायदो सोबितीकरणाचेर संबंदीत एकाय विभागान कारवाय केली ना. हाका लागून वाहनचालकांनी निरशेणी उक्तायल्या.
 नौदळान दाबोळी, वास्को मार्गान वचपी म्हामार्गार व्हड प्रमाणांत अतिक्रमण केलां. हाचेर राष्ट्रीय म्हामार्ग प्राधिकरणान, गोंय सरकाराच्या भौशीक बांदकाम विभागान एकदांय नौदळाक कारणां दाखय नोटीस वा बेकायदो केल्ल्या कामाचेर कारवाय केली ना. गोंय सरकाराच्या नेमांचें उल्लंघन केंद्रीय आस्थापन करीत आयलां. नेम सगल्यांक एक सारके आसचे, हे खातीर वरुणापुरी व्हॉल्ता कुशीच्या नौदळाच्या सोबितीकरणाचेर कारवाय करप गरजेचें आसा अशी मागणी जायत आसा.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 